### Resume

Byrådet vedtog 9. juni 2021 i punkt nr. 131, Trafiksikkerhedsplan 2021-2024. Til trafiksikkerhedsplanen hører en handlingsplan, som revideres hvert år. På baggrund af Handlingsplan 2023 søges der om anlægsbevillinger på i alt 14,675 mio. kr. til gennemførelse af 20 tiltag i 2023 og 2024.

### Sagsfremstilling

Trafiksikkerhedsplanen er grundlaget for trafiksikkerhedsarbejdet i kommunen. Med en trafiksikkerhedsplan kan der ydes en systematisk og sammenhængende indsats på trafiksikkerhedsområdet, mod de mål og visioner, der er opsat for trafiksikkerheden såvel landsdækkende som lokalt.

For at sikre en realisering af trafiksikkerhedsplanen 2021-2024, er der udarbejdet en tilhørende Handlingsplan 2023. I handlingsplanen er der et forslag til prioritering af projekterne og indsatserne på trafiksikkerhedsområdet. En gang om året bliver handlingsplanen revideret, hvor blandt andet en opdateret vejledende prioritering af projekterne fremgår. Handlingsplan 2023 er vedlagt som bilag.

Prioriteringsmodellen tager udgangspunkt i trafiktal, ulykkesstatistik, vejtekniske forhold, løsningsforslagets effekt med videre på den konkrete lokalitet. Modellen giver de enkelte projekter points og prioriterer de projekter højest, der har det største potentiale for forbedring af trafiksikkerheden og trygheden i trafikken i forhold til økonomi og effekt. På den måde tilrettes indsatserne, hvor behovet er størst.

Der søges om anlægsbevilling til gennemførelse af følgende tiltag:

* Mindre anlægsprojekter, prioritet nr. 1-9 og 11 til i alt 5,475 mio. kr. i 2023. Prioritet nr. 10 og 12-15 til i alt 3,075 mio. kr. i 2024.
* Skolevejsprojekter, prioritet nr. 1-4, i alt 2,150 mio. kr. i 2023. Prioritet nr. 5-6 til i alt 0,325 mio. kr. i 2024.
* Stiprojekter, prioritet nr. 1, i alt 2,260 mio. kr i 2023. Prioritet nr. 2 til i alt 1,390 mio. kr. i 2024.

Såfremt der i de enkelte puljer forekommer ubrugte midler, fortsætter forvaltningen med udførelse af projekter, uden yderligere politisk behandling. Projekterne vælges under hensyn til prioriteringslisterne og de ubrugte midler. Prioriteringslisterne fremgår af bilag, handlingsplan 2023.

Der er i budgetforliget 2022-2025 afsat 5 mio. kr. årligt til etablering af cykelstier som indgår i det afsatte budget til cykelstier og sikre skoleveje. Heraf er der tidligere givet bevilling på 11,3 mio.kr til cykelstier i 2022.

### Økonomi

![](data:image/png;base64...)

Figur 1: sagens økonomiske konsekvenser

Opsummering af de bevillingsmæssige konsekvenser.

Sagen medfører, at der gives anlægsbevillinger på i alt 14,675 mio. kr. til de 3 projekter.

Udgiften finansieres af de til formålet afsatte rådighedsbeløb i 2023 og 2024 samt et restbudget i 2022 på 3 mio. kr. vedr. Mindre Anlæg 2020-22 og [adresse] 2020-22. Beløbet medtages i overførselssag 2022/2023. Forskydning mellem årene 2023 og 2024 med 0,115 mio. kr. sker via kassen.

Der er afledt drift på 216.000 kr. fra 2024, stigende til 295.000 kr. fra 2025 og frem vedr. gadelys, vinterbekæmpelse, fejning, pleje af grønt m.m. Dette indgår i den samlede politiske prioritering vedr. budgetlægningen 2024-2027 - spor 2.

Høring

Økonomi & Controlling har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og byrådet.

### Teknik- og Miljødirektøren indstiller,

|  |  |
| --- | --- |
| at | vedhæftede prioriteringer i handlingsplanen 2023 godkendes, og |
| at | de bevillingsmæssige konsekvenser godkendes, jf. bevillingsskema under afsnittet økonomi. |

### Beslutning

Godkendt.

Yannick Holst var fraværende.